ভিনরাজ্যে কাজে গিয়ে কফিনবন্দি হয়ে ফিরল ছেলে! শোকে পাথর পরিবার

ওয়েব ডেস্ক: ফের ভিনরাজ্যে প্রাণ হারালেন বাংলার পরিযায়ী শ্রমিক (Bengal Migrant Worker Death)। দু’টাকা রোজগার করতে মুম্বই গিয়ে কফিনবন্দি মৃতদেহ হয়ে বাড়ি ফিরল উত্তর ২৪ পরগনার (North 24 Parganas) সন্দেশখালি (Sandeshkhali) দুই নম্বর ব্লকের বছর উনিশের মোস্তফা মিস্ত্রী। জানা গিয়েছে, ছ’মাস আগে কাজের সন্ধানে মুম্বই (Mumbai) গিয়েছিলেন এই তরুণ। সেখানেই শ্রমিকের কাজ করতেন তিনি। কিন্তু দশ দিন আগে মুম্বই রেলস্টেশনের পাশে ক্ষতবিক্ষত অবস্থায় উদ্ধার হয় তাঁর দেহ। স্থানীয় পুলিশ প্রশাসন মৃতদেহটি উদ্ধার করে পরিচয় জানার পর পরিবারের সঙ্গে যোগাযোগ করে।

স্থানীয় তৃণমূল কংগ্রেসের নেতা ও সন্দেশখালি ২ নম্বর ব্লকের সভাপতি দিলীপ মল্লিকের উদ্যোগে অবশেষে মঙ্গলবার কফিনবন্দি অবস্থায় মোস্তফার দেহ ফেরে নিজের গ্রামে। গ্রামজুড়ে নেমে আসে গভীর শোকের ছায়া। দিলীপ মল্লিক মৃত পরিযায়ী শ্রমিকের পরিবারের পাশে থাকা এবং সরকারিভাবে সবরকম আর্থিক ও প্রশাসনিক সাহায্য পৌঁছে দেওয়ার প্রতিশ্রুতি দিয়েছেন।

আরও পড়ুন: জেলায় জেলায় SIR ফর্ম হাতে ভোটারদের বাড়িতে বিএলওরা

এদিকে মৃত তরুণ মোস্তফার বাবা মোহর মিস্ত্রী ভেঙে পড়া গলায় জানান, “ছেলেকে কাজের জন্য মুম্বই পাঠিয়েছিলাম। কিন্তু আজ সে কফিনবন্দি হয়ে ফিরল। আমরা অসহায়। সরকারের কাছে অনুরোধ, যেন এই ঘটনার সঠিক তদন্ত হয়।”

স্থানীয়দের বক্তব্য, সাম্প্রতিক সময়ে ভিনরাজ্যে কাজ করতে গিয়ে একাধিক বাঙালি শ্রমিকের মৃত্যুর ঘটনা ঘটছে। এর ফলে সুন্দরবন এলাকার শ্রমজীবী পরিবারগুলির মধ্যে তৈরি হয়েছে তীব্র আতঙ্ক।

একদিকে রাজ্যে ভোটার তালিকা সংশোধনের কাজ ও প্রশাসনিক তৎপরতা চলছে, অন্যদিকে ভিনরাজ্যে পরিযায়ী বাঙালি শ্রমিকদের রহস্যজনক মৃত্যু—দুই মিলিয়ে প্রেক্ষাপটে উত্তর ২৪ পরগনার জনমনে উঠছে একাধিক প্রশ্ন। ভিনরাজ্যে বাংলার পরিযায়ী শ্রমিকের নিরাপত্তা নিয়েও উঠছে প্রশ্ন।